M. Sabolová, poslankyňa: (2002-02-21):
J. Migaš, predseda NR SR: Minister bude odpovedať alebo reagovať? R. Kováč, minister zdravotníctva SR: Pani poslankyňa, ďakujem za doplňujúcu otázku, ako aj pripomienku a žiadosť na ďalšie monitorovanie. Ja už som vo svojej správe uviedol, že vzhľadom na to, že ide naozaj o novú formu 24-hodinovej prevádzky, ktorá má pomerne hustú sieť na Slovensku - tieto žiariče - je nepochybne potrebné ďalšie monitorovanie situácie. Ja si rád od vás preberiem informáciu, kde boli prekročené limity, lebo nemám vo svojej správe, ktorú mi pripravili odborníci zo Štátneho zdravotného ústavu, informáciu o tom, že by niekde boli limity prekročené. Takže, ak mi ju dáte, ja túto situáciu, samozrejme, preverím a dám vám vedieť, ako sa to mohlo stať. Faktom je, že podľa výsledkov meraní, ktoré mám k dispozícii, v bytových priestoroch a v tých, ktoré sú dostupné obyvateľom, mám na mysli schodiská a podobne, tam naozaj nedochádza k nejakej kumulácii žiarenia alebo skôr k prekročeniu týchto dávok. Problém je v tom, že ak sa niekto na strechu dostane a vieme, že najmä pri našich panelákoch je táto možnosť veľmi častá, potom by naozaj mohlo dôjsť k poškodeniu. To znamená, výrazným spôsobom sprísniť bezpečnostné opatrenia, aby sa nepovolaný nedostal na strechu. A druhá vec je umiestniť vysielače ozaj do priestoru a na miesta, ktoré nie sú v obytných zónach. Iste aj samotní operátori hľadajú takéto miesta, ale budeme na nich oveľa intenzívnejšie pôsobiť. My sami dávame do súladu naše predpisy v tejto oblasti s predpismi, ktoré sú v krajinách, kde sa tento typ mobilných telefónov používa alebo tento typ žiarenia, kde sa používa masívnejšie a dlhšie, takže zlaďujeme aj naše predpisy s európskou legislatívou. Nemienime v žiadnom prípade v tejto chvíli ustupovať od našich, relatívne prísnych noriem. Ďakujem pekne. J. Migaš, predseda NR SR: Ďalšiu otázku položil pán poslanec Jozef Klemens ministrovi obrany Jozefovi Stankovi. Otázka znie: „Čo s vrcholovým športom v Armáde Slovenskej republiky?“ J. Stank, minister obrany SR: Pán predseda, pani poslankyne, páni poslanci, vážený pán poslanec, najprv mi dovoľte povedať, čo dnes rozumieme pod armádnym vrcholovým športom. Sú to dva armádne kluby v Trenčíne a v Banskej Bystrici a dve príspevkové organizácie Hokejový klub v Trenčíne a Futbalový klub v Banskej Bystrici. Ročne z prostriedkov ministerstva obrany dávame na tento šport cca 150 mil. Sk a zamestnávame tam okolo 500 ľudí. A teraz k športovcom. Profesionálnych vojakov - športovcov je v týchto dvoch armádnych kluboch spolu 38. Základnú službu v nich slúži 100 vojakov – športovcov, toto je zvyšok armádneho, čo zostalo v armádnych športových kluboch. Civilnú zložku vrcholového športu v armáde predstavuje 52 športovcov. Majetok v správe armádnych športových klubov má účtovnú hodnotu 725 mil. Sk. Už z tohto krátkeho rozboru je zrejmá potreba zmeny predovšetkým preto, lebo tieto armádne športové kluby už stratili alebo strácajú armádny charakter. Zámer transformácie je rozdelený do niekoľkých etáp z časového hľadiska. Ešte v tomto roku chceme tiež v súlade s pripravovanou novelou zákona číslo 288 zrušiť príspevkové organizácie a teda vyňať z našej organizačnej štruktúry Futbalový klub Banská Bystrica a Hokejový klub Trenčín. Na prevádzku obidvoch príspevkových organizácií, dnes už vyložene komerčnej povahy, sme zo štátnych prostriedkov napríklad v minulom roku uvoľnili takmer 26 mil. Sk. V prospech týchto klubov je z počtu rezortu ministerstva obrany vyčlenených ďalších 30 pracovníkov ako servis a 36 vojakov základnej služby, ktorými štát podľa mňa neodôvodnene prispieva na ich komerčné aktivity. Vzhľadom na to, že ministerstvo obrany poskytuje týmto klubom len príspevok, nemá priamy dosah na riadenie týchto príspevkových organizácií. O futbalový štadión v Banskej Bystrici a hokejový štadión v Trenčíne sa intenzívne zaujímajú samosprávne inštitúcie oboch týchto miest. Civilná časť vrcholového športu z armádnych športových klubov by po dohode s Ministerstvom školstva Slovenskej republiky prešla do pôsobnosti na to kompetentného ministerstva školstva tak, aby mali títo športovci rovnaké podmienky ako ostatní vrcholoví športovci na Slovensku. V prípade, že dôjde k dohode v tomto roku, tak tento prechod by sa uskutočnil aj s príslušnými finančnými prostriedkami. O vrcholových športovcov Armády Slovenskej republiky sa naďalej bude starať ministerstvo obrany, ale zrejme v jednom redukovanom armádnom športovom klube. Týka sa to profesionálnych vojakov, ale aj vojakov základnej služby, pokiaľ bude existovať. Detailný projekt tejto transformácie je pripravený na ministerstve obrany a podľa dohody oboch ministrov, teda s ministrom školstva, bude prerokovaný na ministerskej rade do konca marca tohto roku. Chcem vás na záver ubezpečiť, že rezort ministerstva obrany má rovnako ako v roku 2001 aj v rozpočte na rok 2002 vyčlenené prostriedky na zabezpečenie vrcholového športu a plní v tomto smere všetky úlohy v zmysle citovaného zákona. Šport bol, je a aj ostane neoddeliteľnou súčasťou vojenskej služby a športovci s predpokladmi na vynikajúce výkony budú aj naďalej v armáde podporovaní, pán poslanec. J. Migaš, predseda NR SR: Pán poslanec Klemens. J. Klemens, poslanec: Nič iné mi neostáva, len sa poďakovať za vašu odpoveď. Ďakujem pekne. J. Stank, minister obrany SR: Ďakujem aj ja. J. Migaš, predseda NR SR: Ďalšiu otázku opäť položil pán poslanec Jozef Klemens podpredsedníčke vlády pani Márii Kadlečíkovej. Otázka znie: „Medzi meškajúce rezorty v rámci integrácie pre vstup do Európskej únie je aj rezort pôdohospodárstva. Aké opatrenia boli prijaté na odstránenie daného nedostatku?“ Odpovedá podpredsedníčka vlády Mária Kadlečíková. Nech sa páči, pani podpredsedníčka. M. Kadlečíková, podpredsedníčka vlády SR: Ďakujem, pán predseda Národnej rady. Vážené pani poslankyne, vážení páni poslanci, dovoľte mi, aby som zodpovedala na otázku pána poslanca Klemensa. V pravidelnej správe k hodnoteniu Slovenskej republiky sa konštatuje, že s výnimkou veterinárneho sektora Slovensko dosiahlo malý pokrok v transpozícii a implementácii príslušného acquis. Správa ďalej poukazuje na nasledujúce oblasti, v ktorých treba vyvinúť úsilie. Ide najmä o akreditáciu národnej agentúry SAPARD, o zintenzívnenie úsilia na zavedenie integrovaného administratívneho a kontrolného systému, ako aj o potrebu posilnenia administratívnych kapacít. Vážený pán poslanec, administratívne kapacity v poľnohospodárstve boli z rozpočtu roku 2002 výrazne posilnené. Ide o 66 nových miest, ktoré boli vytvorené s priemerným platom 18 tisíc Sk, pritom s prevádzkovým nákladom na každé nové miesto 50 tisíc, čiže v celkovej hodnote 25 mil. Sk. Ide najmä o integrovaný administratívny systém, ďalej o systém EUROP, ako aj o prispôsobenie registra viníc podmienkam Európskej únie, ale aj agentúre SAPARD 9 miestami. Z prioritných úloh vlády Slovenskej republiky, ktoré vyplývajú z pravidelnej správy, je 21 úloh a z týchto 21 úloh už dve úlohy boli splnené. Ide o vypracovanie návrhu na riešenie finančného a inštitucionálneho zabezpečenia, ukončenia vinohradníckeho registra, ako aj o zabezpečenie zaslania oficiálnej žiadosti Európskej komisii o potvrdenie národnej akreditácie agentúry SAPARD, ktorá s veľkou pravdepodobnosťou bude už konečne v polovici marca, najneskôr koncom marca tohto roku akreditovaná. Ďalej, vážený pán poslanec, čo sa týka stavov prekladov v kapitole 7, celkove v kapitole 7 bolo preložených 381 právnych predpisov Európskej únie a v oblasti poľnohospodárstva prakticky ide o 3643 strán, zatiaľ čo napríklad v Českej republike to bolo len 390 strán, pokiaľ hovoríme o centrálnej prekladateľskej jednotke. Zo strany SAPARD zo zdrojov 2000, 2001 a 2002 je k dispozícii, keď berieme aj súčet teda Európskej únie aj Slovenskej republiky, 2 mld. 144 mil. Sk. PHARE tiež významným spôsobom pripravuje vstup nášho poľnohospodárstva do Európskej únie, kde napríklad na program Posilnenie inštitucionálnej a administratívnej kapacity, ako aj dodržiavanie legislatívy a uplatňovanie legislatívy vnútorného trhu, najmä vo veterinárnej a fytosanitárnej oblasti a pri kontrole potravín je celkove daných 237 mil. Sk. Ďalej pri príprave katastrálnej politiky, modernizácii a reštrukturalizácii katastra ide o 187 mil. Sk. Pri príprave na implementáciu spoločnej poľnohospodárskej politiky, vypracovanie všeobecnej stratégie na prijatie spoločnej poľnohospodárskej politiky, ako aj značenie registrácie a identifikácie zvierat ide o 263 mil. Sk. A nakoniec je to posilnenie inštitucionálnej a administratívnej kapacity Úradu geodézie, katastra a kartografie 340 mil. Sk. Čiže v rámci PHARE je to viac ako 1 mld. Sk. Keby som to všetko teraz mala finančne vyjadriť, tak potom ide celkovo v rámci predvstupovej pomoci ako aj podpory zo strany Slovenskej republiky pre poľnohospodárstvo o 3 mld. 168 mil. Sk. Ale, pán poslanec, to nie je všetko, pretože teraz z PHARE bude na rok 2002 pridelených 20,1 mil. EUR pre Slovenskú republiku na posilňovanie administratívnych kapacít a zároveň aj na budovanie nezávislosti súdnictva. A z týchto prostriedkov významná časť, takmer jedna štvrtina pôjde práve do integrovaného administratívneho a kontrolného systému. Len teraz sa už na túto otázku, na túto úlohu treba veľmi zodpovedne pripraviť. Ďakujem, pán predseda, za pozornosť. J. Migaš, predseda NR SR: Pán poslanec Klemens? Panie poslankyne, páni poslanci, to boli všetky otázky, ktoré boli položené členom vlády od poslankýň a poslancov Národnej rady, preto končím bod programu hodina otázok. (Pokračovanie rokovania o 16.32 hodine.)